केरल पर टूट रहा कोरोना का कहर, आए रिकॉर्ड नए मामले, 341 लोगों की मौत
राज्य के स्वास्थ्य क्षेत्र के लिए राहत की बात है कि केवल 3 प्रतिशत संक्रमित लोगों को अस्पतालों में भर्ती कराया गया है।
तिरूवनंतपुरम: केरल में गुरुवार को कोरोना वायरस से संक्रमण के 46,387 नए मामले आए। 2020 में महामारी फैलने के बाद से पहली बार एक दिन में इतने ज्यादा नए मामले सामने आए हैं। इसके साथ ही राज्य में संक्रमितों की कुल संख्या 54,87,898 हो गई है। स्वास्थ्य विभाग की तरफ से उपलब्ध कराए गए आंकड़े के अनुसार, 12 मई 2021 को कोविड-19 के 43,529 मामले आए थे जो राज्य में संक्रमण के अब तक के सबसे अधिक मामले थे। स्वास्थ्य विभाग ने कहा कि राज्य में पिछले 24 घंटे में 1,15,357 नमूनों की जांच हुई और उपचाराधीन मरीजों की संख्या 1,99,041 है।केरल में अब तक 51,501 लोगों की मौतबहरहाल, राज्य के स्वास्थ्य क्षेत्र के लिए राहत की बात है कि केवल 3 प्रतिशत संक्रमित लोगों को अस्पतालों में भर्ती कराया गया है। स्वास्थ्य विभाग के आंकड़ों के मुताबिक, केरल में गुरुवार को 341 लोगों की मौत हुई जिससे संक्रमण से मरने वालों की कुल संख्या 51,501 हो चुकी है। तिरूवनंतपुरम में सबसे अधिक 9720 नए मामले सामने आए जिसके बाद एर्णाकुलम में 9605 और कोझिकोड में 4016 नए मामले सामने आए। बहरहाल, गुरुवार को 15,388 व्यक्ति संक्रमण से उबरे जिससे अभी तक ठीक होने वाले लोगों की संख्या 52,59,594 है।तीसरी लहर का सामना कर रहा राज्यइससे पहले केरल की स्वास्थ्य मंत्री वीना जॉर्ज ने बुधवार को कहा था कि राज्य कोविड-19 की तीसरी लहर का सामना कर रहा है। साथ ही, उन्होंने लोगों से एहतियात बरतने की अपील करते हुए कहा कि वायरस के दोनों स्वरूपों डेल्टा तथा ओमिक्रॉन के कारण संक्रमण के दैनिक मामलों में अभूतपूर्व वृद्धि हो रही है। मंत्री ने कहा कि पहली और दूसरी लहर के विपरीत तीसरी लहर में शुरू से ही महामारी तेजी से फैल रही है। जॉर्ज ने कहा कि दूसरी लहर के दौरान संक्रमण दर 2.68 प्रतिशत थी, जबकि इन दिनों यह 3.12 प्रतिशत है और अगले 3 सप्ताह राज्य के लिए नाजुक स्थिति वाले होंगे।